ការសម្ភាសន៍របស់លោកពូគៀន កាំង

ក៖ អ្នកសម្ភាសន៍ឈ្មោះ ហេង សុវណ្ណនរិន្ទ ខ៖ អ្នកត្រូវគេសម្ភាសន៍ឈ្មោះគៀន កាំង

*ពត៌មានសង្ខេបរបស់លោកគៀន កាំង*

*សព្វថ្ងៃនេះលោកគៀន កាំងមានអាយុ៥៥ឆ្នាំហើយ គាត់កើតនៅឆ្នាំវក ថ្ងៃច័ន្ទ ខែអាសាធ នៅឯខាងព្រែកទាល់ ខេត្តបាត់ដំបង។ គាត់មានបងប្អូនចំនួន៥នាក់ គាត់ជាកូនទី៤ក្នុងគ្រួសារ ហើយក៏ជាកូនប្រុសតែម្នាក់ក្នុងគ្រួសារផងដែរ។ កាលពីសសម័យប៉ុល ពតគាត់ត្រូវបានប៉ុល ពតធ្វើបាបដោយសារតែគាត់ឃ្លានពេកហើយទៅលួចរបស់គេហូប ទើបត្រូវប៉ុល ពតវាយធ្វើបាបគាត់។ ក្រោយពីវៀតណាមបានចូលរំដោះប្រទេសកម្ពុជាពីការគ្រប់គ្រងរបស់ប៉ុល ពត ហើយនោះលោកពូបានចូលបម្រើជាទាហានដើម្បីប្រយុទ្ធប្រឆាំងជាមួយប៉ុល ពតដែលនៅសេសសល់។*

ក៖ បាទជាដំបូងខ្ញុំសូមថ្លែងអំណរគុណដល់លោកពូដែលបានឲ្យខ្ញុំសម្ភាសន៍ពីប្រវិត្តរបស់លោកពូ ហើយការសម្ភាសន៍ណឹងត្រូវបានរៀបចំដោយសាកលវិទ្យាល័យមួយដែលមានឈ្មោះថាព្រីហាំយ៉ង់ដែលនៅឯសហរដ្ឋអាមេរិក។ បាទ គោលបំណងរបស់សាកលវិទ្យាល័យគឺចង់សម្ភាសន៍ប្រវិត្តប្រជាជនខ្មែរ ដើម្បីរក្សារទុកប្រវិត្តប្រជាជនខ្មែរដើម្បីឲ្យកូនចៅជំនាន់ក្រោយរបស់លោកពូអាចស្គាល់ពីប្រវិត្តរបស់ជីដូនជីតាហើយរៀនអំពីប្រវិត្តរបស់ពួកគាត់ណាលោកពូណា បាទហើយចឹងនៅពេលដែលខ្ញុំសម្ភាសន៍ពូចប់ ខ្ញុំនឹងដាក់ការសម្ភាសន៏របស់ពូណឹងនៅក្នុងវេបសាយរបស់សាលាដែលមានឈ្មោះថា [www.cambodianoralhistory.byu.edu](http://www.cambodianoralhistory.byu.edu) ណាពួ ចឹងតើពូយល់ព្រមឲ្យខ្ញុំដាក់សម្ភាសន៍របស់ពូចូលទៅក្នុងវេបសាយរបស់សាលាទេពូ?
ខ៖ បាទ បាទដាក់ទៅ។

ក៖ បាទសម្រាប់ថ្ងៃខែដែលខ្ញុំសម្ភាសន៍លោកពូនេះគឺនៅថ្ងៃទី៣០ ខែមករា ឆ្នាំ២០២១ហើយការសម្ភាសន៍នេះត្រូវបានធ្វើឡើងនៅភូមិចុងឃ្នៀស ឃុំចុងឃ្នៀស ស្រុកសៀមរាប ខេត្តសៀមរាបណាលោកពូណា ហើយខ្ញុំជាអ្នកសម្ភាសន៍ឈ្មោះ ហេង សុវណ្ណនរិន្ទ អញ្ចឹងខ្ញុំចង់សួរថាតើលោកពូមានឈ្មោះពេញឈ្មោះអ្វីដែរលោកពូ?

ខ៖ បាទ ខ្ញុំឈ្មោះគៀន កាំង។

ក៖ គៀន កាំង?

ខ៖ បាទ។

ក៖ ចុះពូមានឈ្មោះហៅក្រៅទេអញ្ចឹង?

ខ៖ អត់។

ក៖ ចុះមកដល់ឆ្នាំនេះពូមានអាយុប៉ុន្មានហើយពូ?

ខ៖ ៥៤ ៥៥ហើយ។

ក៖ បាទពូ ចឹងពូចាំថ្ងៃខែឆ្នាំកំណើតពូបានទេ?

ខ៖ ខ្ញុំ បើខែបារាំងកើតឆ្នាំ១៩៦០ន្មាន ៦៤ ឬ ៦៦។

ក៖ ចុះឆ្នាំខ្មែរចាំឆ្នាំណាទេពូ?

ខ៖ ខ្ញុំឆ្នាំវក ថ្ងៃច័ន្ទ ខែអាសាធ។

ក៖ បាទ ខែអីគេពូមិញ?

ខ៖ ខែអាសាធ។

ក៖ ចុះពូមានស្រុកកំណើតនៅឯណាដែរពូ?

ខ៖ ខ្ញុំនៅពីបច្ចុប្បន្នខ្ញុំនៅបាត់ដំបង នៅព្រែកទាល់។

ក៖ អរ ពីមុននៅព្រែកទាល់?

ខ៖ បាទ។

ក៖ ហើយចុះលោកពូមកនៅទីនេះប៉ុន្មានឆ្នាំហើយចឹង?

ខ៖ ខ្ញុំមកនៅទីនេះវាជិត២០ឆ្នាំ។

ក៖ ចុះមូលហេតុអីក៏មកនៅទីនេះដែរពូ?

ខ៖ ពីដើមខ្ញុំធ្វើទាហានដល់គេចប់ទាហានឆ្នាំ១៩៨៩ ខែ៩ ខ្ញុំឈប់ពីទាហាន ខ្ញុំក៏ជួយរកម្តាយឪពុកចិញ្ចឹមម្តាយឪពុកបងប្អូនបានប្រហែលជា រយៈជា២ ៣ឆ្នាំក៏ខ្ញុំមកបួសនៅវត្តភ្នំក្រោមនេះទៅខ្ញុំសឹកមកវិញខ្ញុំនៅទីនេះរហូតបណ្តោយ។

ក៖ បាទពូ ចុះពូមានបងប្អូនចំនួនប៉ុន្មាននាក់ដែរពូ?

ខ៖ ៥នាក់។

ក៖ ប្រុសប៉ុន្មាន ស្រីប៉ុន្មានដែរ?

ខ៖ ប្រុសតែខ្ញុំ១។

ក៖ ចឹងប្រុស១ ស្រី៤?

ខ៖ បាទ។

ក៖ ហើយពូជាកូនទីប៉ុន្មានដែរ?

ខ៖ ខ្ញុំជាកូនទី៤។

ក៖ បាទ ចឹងលោកពូអាចជួយប្រាប់ឈ្មោះបងប្អូនទាំងអស់របស់លោកពូបានទេ? ពីបងគេមកពូ?

ខ៖ បងខ្ញុំបង្អស់ឈ្មោះគៀន យ៉ាន បាទគៀន យ៉ាន គៀន ហ៊ុន គៀន ហួរ គៀន កាំងខ្ញុំ បើគៀន ពៅប្អូន។

ក៖ បាទលោកពូ ចុះលោកពូអាចជួយប្រាប់បាន ឬក៏លោកពូនៅចងចាំសាច់រឿងអ្វីខ្លះដែរកាលពីក្មេងៗជាមួយបងប្អូនតើមានបទពិសោធន៍ម៉េចខ្លះ ឬក៏មានការលំបាកអីខ្លះអីម៉េចដែរចឹងលោកពូ?

ខ៖ ពីជំនាន់សម័យយើងលន់ នល់ខ្ញុំទ្រើសគ្រាន់ដែរហើយអាយុប្រហែលជាជាង១០ឆ្នាំដែរហើយ តែខ្ញុំចាំច្បាស់ខ្លះដែរដែលប្រវិត្តដែលវាធ្វើបាប វាហួសពីការប្រមាណ ទាំងពីការហូបចុក តាំងពីការប្រើប្រាស់ តាំងពីបាយទឹកអីពេលណាម៉ោង១១ចេះពេលហូបបាយបាន ពីកូនក្មេងយើងកុមារយើងបាន២កូនវែកតូចស្រសោះៗទៅ បើគេមនុស្សចាស់បាន៣វែករៀងទ្រើស តែដូចតែគ្នាណឹង បើយើងយកមកឲ្យហូបសព្វថ្ងៃនេះតែកូនក្មេងអាយុ៣ឆ្នាំក៏វាស៊ីមិនឆ្អែតដែរ តែជួនកាលទៅម្តាយខ្ញុំគាត់ ដូចថាឆ្នៃប្រឌិតអីខ្លះទៅដូចលាយព្រលិតលាយត្រកួន គល់ល្ហុងដើមចេកអីចេះតែឲ្យកូនស៊ីឲ្យបានរស់ទៅ ហើយថ្ងៃណាដែលវាហៅទៅធ្វើការចឹងទៅយើងល្វើយខ្លាំង សូម្បីតែខ្ញុំដកបណ្តូលកន្ទេងហែស៊ីក៏វាវាយខ្ញុំចង់ងាប់ ដកកន្ទេងហែអាបណ្តូលកន្ទេងហែយើងលើកគោកនោះណា យើងស៊ីទៅវាវាយយើងវាថាអង្គការគេឲ្យយើងស៊ីគ្រប់គ្រាន់ប៉ុណ្ណឹងហើយសប្បាយប៉ុណ្ណឹងហើយយកប៉ុណ្ណាទៀតហើយយើងអង្គុយរលំ ក្បាលជង្គង់ធំជាងក្បាលវេទនាណាស់ យប់ឡើងអញ្ចេះ ដេកចេះទៅភ័យខ្លាចតែគេគៀនៗនោះដែលវាហៅយកទៅប្រជុំទៅណា លឺតែទៅប្រជុំហើយ១០សង្ឃឹមតែ ១ ២ទេ ខ្ញុំទ្រើសដែរហើយណឹងចាំបាន នេះខ្ញុំធំជាងអានោះ បើមីប្អូនខ្ញុំនេះប៉ុណ្ណឹងឯងខ្ញុំធំជាងវា វាវេទនាណាស់និយាយមិនរួចទេប្អូនអើយ វាវាយអាកាំភ្លើងយើងហាត់សិល្បៈ ប៉ុនបាតដៃនេះកំរាស់ក្រាស់ជាងនេះ វាយឡើងបាក់កាំភ្លើងជា២ដែលខ្ញុំស៊ីអាបណ្តូលកន្ទេងហែនោះណាវាវាយបាក់ទៅអត់ហ៊ានទៅប្រាប់ម្តាយតែយំមិនហ៊ានយំផង បើថាយំវាថែមទៅហើយអត់ហ៊ានចេះតែសំងំនៅតែស្ងៀមទៅប្តូរក្បាលពកឡើងប៉ុនបាតដៃ មួយបន្ទះវាវាយមួយបន្ទះ តែទឹកដោះម្តាយថ្លៃចេះតែបានរករានមានជីវិតមកដល់សព្វថ្ងៃនេះទៅ។

ក៖ បាទពូ ចុះពូចាំទេថាពេលគេចូលមកដំបូងណឹងគេឲ្យប្រជាជនធ្វើអ្វីខ្លះដែរ ឬក៏ក្រុមគ្រួសារពូទៅខាងណាខាងណីដែរពូ?

ខ៖ បានចូលពីមុនដំបូងវាអត់សូវតឹងរឹងទេកាលនោះខ្ញុំនៅព្រែកទាល់វាអត់ទាន់បញ្ជូនទេណា បាទគ្រួសារខ្ញុំនៅនិងភូមិនព្រែកទាល់ណឹងឯងទៅក៏ដូចថាពេលបាយអីដូចថាវាមិនបានហូបគ្រប់គ្រាន់ទេតែវាដូចថាវាគ្រាន់ ផ្ទះសម្បែងអីយើងមាននៅជាសង្គមគ្រួសារណា ដល់ពេលបានប្រហែលជាមួយឆ្នាំទេមិនដឹងបានគេបញ្ជូនឡើងទៅលើទៅខាងបាត់ដំបង គេបញ្ជូនទៅខាងយើងភ្នំត្រជាក់ចិត្ត ភ្នំធិបដេ បាទដល់ខ្ញុំទៅបងប្អូនខ្ញុំគេទៅខាងបងជីដូនមួយជីដូនពីរណាគេទៅៗដល់គ្រួសារខ្ញុំណឹង មិនដឹងយ៉ាងម៉េខ្ញុំអត់សូវចាំដែរ បាទរួចទៅនៅត្រឹមយើងសាលាតាអនណឹង បាទគេបញ្ជូនពីនៅសាលាតាអនបានប្រហែលជា៥ ៦ថ្ងៃគេបញ្ជូនពីសាលាតាអនណឹង យើងទៅនែខាងអូរតាគី អូរតាគី អូរតាកែយើងណា បាទនៅណឹងឯងទៅក៏ចាប់វេទនាតាំងពីណឹងឯងមក រហូតទាល់តែយើងវៀតណាមរំដោះ។

ក៖ ចុះពីមុនគេចូលមកណឹងលោកពូបានចូលរៀនអីទេលោកពូ?

ខ៖ វាឲ្យរៀនដែរខ្ញុំរៀនប្រហែលជាបាន៣ ៤ ២ ៣ខែដែរ ប៉ុនរៀន រៀននៅព្រែកទាល់ បាទខ្ញុំរៀននៅឯព្រែកទាល់បានប្រហែលជា២ ៣ខែរួចទៅក៏ ទៅដល់យើងអូរតាគីនោះទៅរៀនដែរ រៀនបានប្រហែលជា១ខែ ១ខែជាងរៀននោះមិនបានចាំចេះអីទេវាអាល័យតែឃ្លាននោះ យើងវាមិនបានជាការចងចាំអីផង អាណាវាឃ្លានផង អាណាវាប្អូនៗតូចមីនេះវានៅតូចដែរ ហើយមីក្មួយនោះមួយផងមីនោះវានៅដើរតេសតាសៗ មើលប្អូនផងទៅថ្ងៃណាក៏ទៅពលកម្មទៅ វេទនាយើងនៅក្មេងវាមធ្យមទេទោះបីយ៉ាងណាក៏វាកម្រិតគ្រាន់ជាងមនុស្សចាស់ បើថាមនុស្សចាស់បងខ្ញុំ ម៉ែខ្ញុំដែលគេគាត់ចាស់ៗគាត់នេះវេទនាណាស់បងអើយ វេទនាណាស់ ពេលណាគាត់ទៅចឹងខ្ញំមើលមីក្មួយខ្ញុំនោះ ចងមុងខ្ញុំលីងអាស្រូវអាផ្តិលបងឲ្យប៉ុណ្ណេះ វាមកវាបើកមុងវាជះចោលគ្រវែងផ្តិលចោលអស់ វេទនាណាស់ និយាយមិនរួច បានជាខ្ញុំធ្វើទាហានខ្ញុំឃើញវាខ្ញុំខឹងខ្ញុំ ខ្ញុំគ្មានសំចៃដៃទេ ពេលនឹកឃើញដែរដែលជំនាន់រំដោះហើយបានមើលដល់ឆ្នាំ១៩៨៦ ខ្ញុំធ្វើទាហានខ្ញុំធ្វើរហូតមកដល់ខ្ញុំរៀនបានថ្នាក់ទី២ ថ្នាក់ទី២ក៏គេចាប់ធ្វើទាហានក៏ខ្ញុំធ្វើរហូត រហូតដល់ឆ្នាំ១៩៨៩ ខែ៩ ខែវៀតណាមដកអស់ ដែលថាខ្មែរក្រហមចូលសារភាពបណ្តើរៗមកហើយ គេថាបើសិនទាហានហើយបើថាអាចសម្រាក ឬយោធិនអីបាន ទៅក៏ខ្ញុំមិនចាប់ភ្លឹកថាមានប្រាក់ខែអីស៊ីដល់សព្វថ្ងៃទៅក៏សម្រាកបណ្តាយទៅ បាទបានវាចប់ដាច់ប្រាក់ខែរហូតមក ខ្ញុំឈប់ដល់ចប់សង្គ្រាមអស់ហើយ។

ក៖ ចុះកាលលោកពូនៅប៉ុល ពតណឹងគេឲ្យធ្វើអ្វីខ្លះដែរអាយុប៉ុនពូ?

ខ៖ គេឲ្យកើបអាចម៍គោ កាប់ជីប្រើមួយសព្វ មួួយសព្វដែលវាត្រូវការថាប្រើឬមួយជួយជញ្ជូនកណ្តាប់ចាស់ៗអីចឹងណា បាទគ្រប់ប្រភេទ។

ក៖ បាទពូ ចឹងពូអាចប្រាប់បានថាមានបទពិសោធន៍ណាដែលជូរចត់នៅសម័យប៉ុល ពតទេពូ?

ខ៖ អូ! សម័យជូរចត់គឺដោយសារអារឿងការអត់ឃ្លានណឹងវាធ្វើបាបណឹងឯង វាថាធ្វើបាបសូម្បីតែវាបណ្តើរយើងតាមភ្លឺចឹងណា តាមភ្លឺស្រែប៉ុណ្ណេះ ខ្លះទៅល្វើយចេះទៅដើរទៅវាភ្លត់ជើងវាធាក់យើងថែមដួលប្រកាច់ប្រកិនប្រឡាក់ពេញភក់ ហើយតិចច្រឡំថាឃើញស្រូវទៅបូតអីសុទ្ធតែត្រូវហើយ ដាក់ថាបើថាភ្លឺចេះគឺដើរត្រង់ដូចបន្ទាត់ អត់ហ៊ាន តែយើងភ្លត់ជើងរអិល រអិលជើងដួលក៏វាវាយដែរគេថាយើងទន់ជ្រាយបាទ និយាយពីការជូរចត់គឺវារហួសប្រមាណហើយមិនខុសពីដូចថា ដែលគេលេងឬក៏គេដាក់នៅក្នុងសាច់រឿងឲ្យមើលណាបាទ គឺបេះបិទតែម្តងគ្មានគ្មានក្លែងក្លាយទេ មិនថាក្មេងមិនចាស់ក៏ប៉ុន្តែគ្រាន់តែក្មេងវាដូចថាក្មេងស្រាលគ្រាន់ជាងចាស់តិច។

ក៖ ចុះកាលណឹងមានគេចាប់ក្មេងៗទៅដើម្បីបង្រៀនរបរកុម្មុយនិស្តគេណឹងដើម្បីក្លាយជាប៉ុល ពតនិងគេដែរមានទេពូ?

ខ៖ បើថាក្មេងៗមួយស្រករខ្ញុំអីណឹងវាអត់មានទេ បើចាប់ពីយើងថា ចាប់ពីអាយុ១៥ ១៦អីដូចថាក្មេងជំទង់អីប៉ុនៗអាក្មួយខ្ញុំនេះណាកូនមីនេះ បាទអាណឹងវាហៅយកទៅបង្រៀនហើយ វាហៅទៅបង្រៀនបំពាក់បំប៉នអំពីស្តីវាគេទេដូចថា មិត្តម៉ែ មិត្តឪគេថា។

ក៖ មនោគមគេ។

ខ៖ បាទ បាទនោះឯងគេហៅយកទៅបង្រៀនចឹងឯង ខ្លះទៅក្មេងខ្លះទៅក៏វាដូចថាវាឲ្យ៊ស៊ីឆ្អែតស៊ីអីទៅវានេះទៅក៏វាភ្លើនភ្លើតតាមចឹងទៅណា បាទចុះកាលក្មេងខ្លះដែលវាអត់នេះទៅក៏វាគិតម្តាយគិតឪពុកវា វាអត់ធ្វើបាបម្តាយឪពុកវាទេ បាទខ្លះវាលុងខ្លួនទៅតាមទៅ ឃើញម៉ែឯងមិនស្គាល់ម៉ែឯងវាយម៉ែឯង វាយឪឯង មិត្តម៉ែ មិត្តឪ មិត្តតា មិត្តយាយឥឡូវហើយ ប៉ារេវាបញ្ឆិតទៅក្រោយវាដាក់សុទ្ធតែនិងស្វាយកាំភ្លើងគ្មានស្គាល់ម៉ែ ស្គាល់ឪទេ បាទបើថាយើងនៅតូចៗចេះវាមិននេះទេប៉ុនគេគ្រាន់តែឲ្យយើងទៅរៀន ហើយទៅរៀនអត់បាយទាំងប្អូនឯងទាំងខ្ញុំអាណាមានកម្លាំង មានរម្មណ៍អីនិងរៀនចេះតែក កចេះតែកទៅ ហើយចេញពីវិញបាត់អស់រលីងហើយមិនដឹងទៅឯណា បើក្រពះកូរតែក្រួចៗ។

ក៖ ចឹងលោកពូនៅតែអូរតាគី អូរតាំកែណឹងទេ អត់មានទៅណាផ្សេងទេ?

ខ៖ បាទ បាទអត់មានទៅណាទៀតទេ។

ក៖ នៅតែណឹងឯងម៉ែខ្ញុំរត់យើងមកដល់ស្អីនេះវាចាប់វាបញ្ជូនទៅនោះទៅអូរតាគី អូរតាកែ ក្នុងមូលដ្ឋានភូមិវានៅណឹងឯង ប៉ុន្តែវាបញ្ជូនយើងទៅច្រូតស្រូវច្រូតអីតាមស្រែតាមអី ទៅស្រែបឹងឈូកទៅអូឯណាៗឆ្ងាយក៏ប៉ុន្តែដល់កំណត់ផុតស្រូវផុតស្រែវាយើងវិលមកវិញ។

ក៖ ចុះលោកពូអាចចាំបានទេពេលដែលគេវៀតណាមចូលណឹងណា មានទិដ្ឋភាពម៉េចដែរនៅកន្លែងលោកពូនៅ? វាច្របូកច្របល់អីម៉េចដែរចឹងណា?

ខ៖ បាទ កាលដែលវៀតណាមចូលនោះខ្ញុំនៅនិងស្រែបឹងឈូក ទៅក៏ខ្ញុំបងខ្ញុំគាត់ទៅច្រូតណា គេទៅច្រូតបាត់អស់ទៅរលីងទៅក៏ នៅខ្ញុំខ្ញុំរោងជាមួយមីក្មួយខ្ញុំ នៅរោងនោះមីក្មួយខ្ញុំនោះវាជុះអាចម៍ ជុះអាចម៍ទៅខ្ញុំដើរទៅដួសទឹក ដួសទឹកយកមកលាងទៅក៏ពួកគេប្រជាជនចាស់គេនៅណឹងណា អាគេនៅនិងមូលដ្ឋាននៅរោងបាយគេណឹង គេថាយួនចូលហើយ យួនចូលហើយ ក៏គេរៀបចំឥវ៉ាន់អាខ្លះក៏រត់ ពួកប្រជាជនចាស់គេណាដល់គេរត់ណឹងទៅ ខ្ញុំណឹងឯងលាងអាចម៍លាងអីឲ្យក្មួយរួចក៏ បីក្មួយណឹងឯងពរអោបករក្មួយអញទៅត្រង់ណាទេបងអញទៅអត់ឃើញមកស្រាប់តែមួយសន្ទុះ បងខ្ញុំមក បងខ្ញុំមកគាត់អត់ដឹងទេ នោះបងខ្ញុំនៅលើផ្ទះគាត់អត់ដឹងទេខ្ញុំថា ចែៗពួកនោះណាគេថាយួនចូលមកហើយ យួនចូលមកហើយគេរត់អស់រលីងហើយទៅហ្អែងកុំនិយាយ កុំនិយាយប្រយ័ត្នគេយកទៅវាយចោលណាអាអូនកុំនិយាយ ខ្ញុំថាកុំនិយាយអីគេរត់ទៅអស់ហើយ ទៅបងខ្ញុំគាត់អត់ជឿទេគាត់ដើរទៅមើលដល់ដើរទៅមើលគេរត់អស់ថាគេរត់អស់មកវិញនាំគ្នានាំបងប្អូនរៀបសាក់ការដូរខ្ញុំរត់មកម៉ែខ្ញុំឯអូរតាគីនេះ នាំបងប្អូនដើរកាត់មកមកដល់ករអត់ជួបម៉ែខ្ញុំទេ ម៉ែខ្ញុំគាត់នាំបងប្អូននាំបងៗខ្ញុំធំៗគាត់មកយកស្រុកយកអង្ករអីយើងអាកន្លែងរោងម៉ាស៊ីនគេណា ទៅអាខ្លះគេចាប់បានជ្រូកចុះកម្លាំងគេធំៗនោះម៉ែខ្ញុំបានអីបានអង្ករប្រហែល៥០គីឡូណឹង បានមាន់២ ៣ ខ្ញុំក៏មកជួបម្តាយណឹងឯងទៅក៏នាំគ្នាបានអង្ករទាំងអស់គ្នាបានអង្ករប្រហែលជា៥០គីឡូ យើងមានកម្លាំងអីទៅប៉ាខ្ញុំណឹងគេបញ្ជូនប៉ាខ្ញុំមកឯទន្លេនេះមករកស៊ីឯទន្លេណេះ បាទនៅតែខ្ញុំ ម៉ែខ្ញុំ បងប្អូនណឹងឯង ឪពុកខ្ញុំគេបញ្ជូនគាត់នៅទន្លេគេបញ្ជូនគាត់មករកឯទន្លេ ដល់ពេលនេះហើយទៅក៏ខ្ញុំរត់មកដល់យើងនៅរ៉ាមកដល់រ៉ារថភ្លើង ស្រាប់តែរឿងអារថក្រោះ អាអូតូប្លង់ដេអីទៅម៉ង ទ្រឺតៗទៅហើយក៏ផ្អើលឈូរ ក៏បានសប្បាយ បានរស់រានមានជីវិតណឹងឯង ដល់អាយើងដែលយួនចូលមកដល់ហើយនោះ តែដើរចេញទៅជុះអាចម៍ចេះក៏អត់ហ៊ានដែរ តែហ៊ានចូលទៅក្នុងព្រៃតិចតែវាឃើញដឹងតែងាប់ហើយ។

ក៖ ប៉ុល ពតមែនពូ?

ខ៖ បាទ បាញ់ អូ!ដូចថាយើងជួនកាលវាគៀរបានទៅចេះទៅអាខ្លះក៏រត់រួចអាខ្លះក៏អត់ទៅ បាទវានៅចាំលួចគៀរប្រជាជនយើងចូលទៅខាងវារវិញណា ដូចយើងត្រូវទៅរកស៊ីរកអី៤ ១០នាក់ ២០នាក់ចឹងវាហ៊ុំជាប់ទៅវាចាប់យើងយកទៅ បាទវាចឹងទៀត វាមិនមែនវារួចហើយវាទៅឲ្យផុតទៅអត់ទេ។

ក៖ បាទ ខ្ញុំលឺថាកាលប៉ុល ពតដល់ពេលវៀតណាមចូលមករកចូលទៅព្រៃមែនទេពូ?

ខ៖ បាទ រត់ចូលព្រៃ រត់ចូលព្រៃទៅក៏វានៅសំងំក្នុងព្រៃណឹងដូចថាប្រជាជនទៅរកស៊ីរាងតែដាច់ស្រុយោលផុតពីយួនវាហ៊ុំជាប់ដឹងតែបានទៅខាងវាហើយ បាទចឹងបានប្រជាជនយើងវាចូលទៅនៅខាងវាច្រើន បើតាមតែមួយហឺដែលវារត់កាលណឹងតាមមើ់លប្រជាជនយើងខ្មែរក្រហមក៏មិនច្រើនដល់លក្ខណៈណឹងដែរ តាមដែលខ្ញុំកាលដែលសន្តិភាពរួចហើយដែលខ្ញុំធ្វើទាហានដែលខ្ញុំធំដឹងក្តី ធ្វើទាហានគឺប្រជាជនគឺច្រើន ជួនកាលដែលវាគៀរយកទៅបំពាក់បំប៉ននៅឯណាឯណីទៅ ដូចថាចូលម្តាយទៅវានៅមីងមារ បងប្អូនញាតិសន្តានចឹងណាដល់អាទាហានយើងដាក់យាមចេះទៅវាឈ្លបវា ដូចថាវាស្លៀកពាក់ស៊ីវិលអីចឹងមកទៅយើងអត់ដឹងណា វាមកលេងមកសើចអីទៅវាទំនាក់ទំនងចឹងទៅបានថា មួយជួរហើយខាងបាត់ដំបងវាមានគេដាក់កម្រិត គំនូសក្រហមមួយជួរយើង តែង៉ែន កំពីងពួយអី ជប់ ពាក់ស្បែកអី ស្រែអន្ទាក់អីសុទ្ធតែមូលដ្ឋានខ្មែរក្រហម អ្នកស្រុកណឹងគឺនិយាយរួមអ្នកស្រុកគឺបងប្អូនពូជអំបូរវាខ្មែរក្រហម។

ក៖ ខ្ញុំលឺថានៅខាងសំឡូតណឹងច្រើនជាងគេមែនពូ?

ខ៖ អូ! សំឡូត ពាក់ស្បែកនេះអត់ទាស់ហើយ សុទ្ធហើយ សុទ្ធសាច់ហើយ ពិភពខ្មែរក្រហមហើយជួរណឹងនោះ។

ក៖ ចុះពេលចូលមកកាន់ស្រុកណឹងវិញពូ ម៉េចក៏ពូសម្រេចចិត្តទៅធ្វើទាហានដែរកាលណឹងពូ? គេចាប់ ឬក៏ម៉េច?

ខ៖ បើមិននិយាយរួចទៅមិនមែនស្មគ្រចិត្តទេក្មួយអានេះនិយាយតាមត្រង់បណ្តោយ ខ្ញុំនៅខាងបាទនៅខាងការសិក្សា ខ្ញុំរៀនចប់ថ្នាក់ទី១ ដល់ថ្នាក់ទី២ ទៅគ្រូកើតកូនរៀនថ្នាក់ទី២ ចូលថ្នាក់ទី៣បានប៉ុន្មានប្រហែលជាជាង១ខែប្រពន្ធគ្រូកើតកូន ដល់ប្រពន្ធគ្រូកើតកូនគេថាគេចាប់សិស្សសាលាប៉ុនខ្ញុំវាធំដែរហើយអាយុ ១៥ ១៦ហើយ ទៅក៏គេយកធ្វើទាហានអើក៏ចាប់បញ្ជូនទៅ ទៅនៅហាត់ស្ពាយកាំភ្លើងមិនទាន់ផុតពីដីផង ស្ពាយអាអ៊ែរមិនទាន់ផុតពីដីទៅធ្វើជាប់រហូត ណឹងនិយាយតាមត្រង់បើឲ្យរឿងស្មគ្រចិត្តអត់មានទេ។

ក៖ ចុះលោកពូអាចប្រាប់បន្តិចបានទេថាពេលដែលគេចាប់ដំបូងគេឲ្យពូទៅហ្វឺកហ្វាត់ ក៏រៀនអីម៉េចដែរទេពូ?

ខ៖ បានកាលយកទៅធ្វើទាហានមុនដំបូងគេឲ្យយើងទៅហាត់ ហាត់តាំងពីហាត់ប្រាណ បង្រៀនដោះកាំភ្លើង រៀននិយាយរួមនិយាយពីរឿងក្បួនប្រយុទ្ធបណ្តោយ ក្បួនទ័ព្ទបាទមួយគ្រប់បណ្តោយ ហាត់តាំងពីយើងក្រាបលូនអូគ្រប់មួយសព្វ។

ក៖ ប្រើរយៈពេលប៉ុន្មានដែរពូកាលណឹង?

ខ៖ ៣ខែកន្លះ បានខ្ញុំហាត់៣ខែកន្លះខ្ញុំចប់ ចប់ទៅគេបានគេបំបែកចេញពីេនះទៅគេឲ្យចេញទៅខាងខ តាមគ តាមវិរៈអី។

ក៖ កាលណឹងពូទៅឈរជើងនៅឯណាដែរ?

ខ៖ បាទ ឈរជើងនៅ ដល់ខ្ញុំហាត់ចប់អីចប់ខ្ញុំឈរជើងនៅវត្តឈើខ្មៅបានមួយឆ្នាំ យើងរាងទ្រើសហើយគេបញ្ជូនទៅខាងវិរៈ៥២ ចេញពីវិរៈ៥២គេបានប្រហែលជាងមួយឆ្នាំគេបញ្ជូនមកនៅឈរជើងនិងគ៣វិញ ផុតពីគរគេបញ្ជូនម្តងនេះឡើងទៅឯលើដល់ទៅតាង៉ែន កំពីងពួយ ដល់ទៅអើ២៥ បាទណឹងខ្ញុំឡើងទៅខាងតម្រួតយោធា បាទឡើងកងទ័ព្ទពិសេស ឡើងវាយតាមណែយើងរថក្រោះ អូតូប្លង់ដេរ ផុតជើងទឹក។

ក៖ ចុះកាលណឹងមានធ្លាប់ប្រឈមមុខជាមួយកងទ័ព្ទខ្មែរក្រហមអីទេពូ?

ខ៖ អូ! រាប់សិបដងមិនអស់ទេ។

ក៖ ពូអាចប្រាប់បន្តិចបានទេថាកាលណឹងម៉េចដែរ? គេយុទ្ធសាស្ត្រ ឬក៏ពេលជួបគ្នាណឹងគេនៅឆ្ងាយគ្នាប្រវែងៗណាចឹងណាពូ?

ខ៖ ជួនកាល បើនិយាយទៅអត់ឆ្ងាយទេពីនេះជើងភ្នំ ជួនកាលដើរជល់កាណុងគ្នាក៏មានដែរ បាទប៉ុន្តែអាជល់កាណុងណឹងមិនងាយគ្រោះថ្នាក់ទេ វាអាល័យតែបារ៉ាស់រៀងខ្លួនវាក៏ភ័យយើងក៏ភ័យ បាទចុះផ្លូវមួយច្រកចេះដើរទៅជល់គ្នា ដូចថាផ្លូកែងចេះ បាទផ្លូវកែងអីចេះយើងដើរចេះទៅ វាដើរពីនោះមកយើងដើរស្ងាត់រៀងខ្លួនចុះយប់នោះ ថាតែជល់បារ៉ាស់រៀងខ្លួនប្រ៉ាវបណ្តោយ ប៉ុន្តែតែផុតអាពីបារ៉ាស់ណឹងហើយចាំស្តាប់ទៅបើមិនគេក៏យើងដែរ ប៉ុន្តែបើនិយាយរួមទៅវាវាសូវទប់និងយើងបានយូរទេ វាទល់យើងបានយូរលុះត្រាតែយើងទៅវាយកន្លែងវាដែលសំបុករបស់វាតែម្តង បើថាត្រង់វាដើរមកប៉ះគ្នាអីមិនងាយយូរទេមួយម៉ោង ពីរម៉ោងប្រោសបាតហើយ បើថាគម្រោងវាមកវាយយើងណឹង អាណឹងបានយូរគ្រាន់ត្រឹម៣ ៤ម៉ោងអី បាទមួយកំណាត់យប់អីវាយ២ ៣ដង ហើយបើថាវាយចេះតាមព្រៃតាមអីមើលឃើញគ្នាចឹង ក្រាបតាមភ្លឺស្រែចឹង បាទយើងឃើញវាក៏បាញ់វាទៅអាណាក៏ត្រូវអាណាក៏អត់វាក៏បាញ់យើងក៏បាញ់វាទៅ។

ក៖ ឲ្យតែកាលណឹងឃើញគឺថាបាញ់គ្នាម៉ង សម្លាប់ម៉ងលោកពូ?

ខ៖ បាទ បាទ។

ក៖ អត់មានចាប់អីទេ?

ខ៖ អូ! អត់ អាណាត្រូវចាប់បានចាប់ ប៉ុន្តែវាមិនងាយឲ្យចាប់ទេ ចាប់វាលុះត្រាតែវាចាល់ទីវាអត់គ្រាប់អស់អីទេ បើមិនអស់គ្រាប់វាមិនឲ្យយើងចាប់វាទេបាទយើងក៏ដូចតែគ្នា តែវាចាប់យកទៅក៏មិនដឹងសង្ឃឹមថារស់តិចហើយវាក៏វាសង្ឃឹមដូចយើង ប៉ុន្តែបើយើងចាប់បានវាមិនងាយ មិនងាយសម្លាប់ទេ ប៉ុន្តែបើវាចាប់យើងភាគច្រើនគឺវាសម្លាប់ បាទបើយើងទៅចុះចូលនិងវាអត់អីទៅវិញទេ តែបើវាចាប់បានក្នុងសមរភូមិមិនងាយរស់ទេ តែបើយើងចាប់បានវាមិនងាយសម្លាប់ទេទោះបីវារបួសតិចតួចយើងយកវាមកព្យាបាល វាចេះ។

ក៖ តាមរយៈពូរ អារម្មណ៍របស់ពូយ៉ាងម៉េចដែរ? ចំពោះសម័យសង្គ្រាម សម័យប៉ុល ពត? ឬក៏ពូធ្វើសង្គ្រាមណឹងអារម្មណ៍ពូណឹងយ៉ាងម៉េចដែរ?

ក៖ កាលមុនដំបូងដែលខ្ញុំមិនទាន់បានឆ្លងកាត់នូវក្នុងសង្គ្រាម ខ្ញុំចេះដូចថាយើងវាគ្មានអារម្មណ៍អីចេះតែនិងឃើញថារួចផុតរួចទុក្ខទោសហើយណាបានសប្បាយទៅ ដល់ពេលខ្ញុំធំធ្វើសង្គ្រាមទៅ ដល់ពេលបាន១ឆ្នាំជាង១ឆ្នាំខ្ញុំថា ពួកអានេះឯងហើយដូចថាខាងមូលដ្ឋានយើងមេយើងប្រាប់ថាខ្មែរក្រហមនេះឯងដែលវាធ្វើបាបយើងណា បាទរួចទៅខ្ញុំឃើញវាក៏មានការឈឺចាប់ បាទបាននឹកឃើញទោះបីថាស្លាប់ក៏មិនដឹងធ្វើម៉េច ឲ្យតែឃើញវាគឺញាក់សាច់បណ្តាយ ណឹងនិយាយពីអារម្មណ៍ខ្ញុំទេណាបើថាអារម្មណ៍បងប្អូនគេផ្សេងៗមិនដឹង ហើយខ្ញុំតែឃើញថាអត់បានទេ បើមិនស្លាប់វាក៏ស្លាប់ខ្ញុំប៉ុល ពតរត់ចឹងព្រាតដូចយើងលើថ្នល់ជាតិចឹង អាណានៅនិងដើមឈើនៅទៅអាណាមានក្រឡុក្រាបក្រឡុកទៅ អាណាគ្មានក្រឡុកក្រាបក៏រត់ទៅ។

ក៖ ពូប្រើកាំភ្លើងអីដែរកាលណឹងពូ?

ខ៖ អូ! គ្រប់ប្រភេទបាទ តាំងពីអាកាបត់ អាកាចិន អាកាសូវៀត រ៉េប៉ាដេរ គិតទៅតាំងពី៥៧ ១៤ក្បៀស ញាត់គ្រាប់អា២២៥ អា១២ចែស អូ!គ្រប់ បេ៤១ ៤០កន្លះ ៦៩ ដេកា អា៨០ អា៦០ បាញ់អស់ហើយមានឡង់ ឡង់ខ្មែរក្រហមវាមានសេកាសេឡង់ ដល់ខ្មែរយើងខាងយើងនេះវាអត់មានសេកាសេឡង់ទេ វាមានតែអាកាសូវៀតឡង់ តែអាកសូវៀតឡង់យើងវាច្រើនមានគ្រាប់ពុល បើបស់វាខ្មែរក្រហមវាមានអាកាសូវៀត អាកាសូវៀត និងសេកាសេឡង់តែគ្រាប់វាមាន៣ ៤ប្រភេទ វាមានអាគ្រាប់បាញ់ដែក មានគ្រាប់បូម គ្រាប់ខ្យល់ គ្រាប់អំបែងវា មាន៤ប្រភេទ តែយើងមានតែ២ប្រភេទទេមានតែគ្រាប់ផ្ទុះហើយនិងគ្រាប់ពុល គ្រាប់ខ្យល់ វាមានអាគ្រាប់ការពារសម្រាប់បាញ់រថក្រោះ រថអីអាក្បាលវាក្រជិបៗ យើងបាញ់អាគ្រាប់ណឹងអស់ពីខ្លួនប្រើគ្រាប់អាកាបាន បិទអាប្រដាប់បិទខ្យល់មកយើងបាញ់គ្រាប់អាកាយើងអស់អាគ្រាប់វាហើយណា អស់អាគ្រាប់បាញ់ បាញ់គ្រាប់អាកាយើងម្តង យើងប្រើបាញ់បាន២ប្រភេទ បើអាការ៉ូម៉ានិ រ៉ាប៉ាដេដែរតែវាប្រើបង់៤០ វាអត់ប្រើត្រឡោកទេ។

ក៖ បាទ ចុះម្តាយរបស់ពូមានឈ្មោះអ្វីដែរពូ?

ខ៖ ម៉ែខ្ញុំឈ្មោះស្រស់ ហាង។

ក៖ ចុះឪពុកវិញ?

ខ៖ ឈ្មោះ កោយ គៀន។

ក៖ ចុះពូកគាត់ទាំងពីរនាក់ណឹងមានស្រុកកំណើតនៅឯណាដែរពូ?

ខ៖ ប៉ាខ្ញុំគាត់នៅព្រែកទាល់ ម៉ែខ្ញុំនៅភូមិអាជ្រៃ បាននៅទន្លេសាបយើងដូចគ្នាណឹង
ជិត។

ក៖ ប៉ុន្តែជ្រៃណឹងនៅបាត់ដំបងមែនលោកពូ?

ខ៖ ភូមិអាជ្រៃយើងនៅខេត្តសៀមរាប ប៉ាខ្ញុំគាត់នៅព្រែកទាល់ ខេត្តបាត់ដំបង ដល់គាត់បានគ្នាទៅនៅរស់ដល់ខ្ញុំធំដឹងក្តីឃើញគាត់នៅតែព្រែកទាល់ណឹងឯង ប៉ុន្តែបងប្អូនម៉ែខ្ញុំភាគច្រើនគាត់នៅអាជ្រៃ។

ក៖ បាទ ចុះពួកគាត់ទាំងពីរនាក់ណឹងប្រកបការងារអ្វីដើម្បីចិញ្ចឹមជីវិតដែរពូ?

ខ៖ បាទ គាត់រករាយមោង ចងសន្ទូចយើងណឹងឯងនៅទន្លេ មិនបានទៅរករបរអីបានធំដុំដូចគេទេ។

ក៖ បាទឪពុកម្តាយលោកពូជាមនុស្សបែបណាដែរលោកពូ? កាចឬក៏ស្លូតដែរ?

ខ៖ ទេប៉ាខ្ញុំស្លូតណាស់ ប៉ាខ្ញុំគាត់បួសឡើង ៨ ៩វស្សានោះ បាទគាត់ស្លូតណាស់ បើម៉ែខ្ញុំគ្រាន់កាចតិច តែគាត់មិនដែលឈ្លោះគ្នាឲ្យកូនចៅណាលឺទេ មិនដែលតាំងពីខ្ញុំធំដឹងក្តីមិនដែល។

ក៖ បាទ ចុះលោកពូមានអនុស្សាវរីយ៍អ្វីខ្លះដែរជាមួយឪពុកម្តាយដែលមិនអាចបំភ្លេចបាន? ចងចាំរហូតដល់ឥឡូវណា?

ខ៖ ខ្ញុំមិនអាចបំភ្លេចបានព្រោះម៉ែឪពុកខ្ញុំគាត់មើលថែខ្ញុំ មើលថែកូនចៅបងប្អូនល្អមិនដូចក្មេងសព្វថ្ងៃ គាត់ល្អណាស់ ទី១គឺគាត់មិនដែលឈ្លោះគ្នាឲ្យកូនណាពិបាកចិត្តទោះបីជាគាត់អត់លំបាកវេទនាយ៉ាងណាក៏ដោយគាត់អតដែលឲ្យកូនលឺអំពីទុក្ខលំបាករបស់គាត់ខ្ញុំស្រលាញ់ម្តាយឪពុកត្រង់ណឹង។

ក៖ បាទលោកពូ ចុះលោកពូនៅចាំយាយតាបានទេលោកពូ?

ខ៖ បាទខ្ញុំចាំអត់បាន។

ក៖ អត់បានទាំងសងខាងម៉ង?

ខ៖ បាទទាំងសងខាង។

ក៖ អត់នៅចាំឈ្មោះគាត់ទេ?

ខ៖ ឈ្មោះចាំតែបានយាយតួតណឹង យាយជីតួតឈ្មោះយាយលឹមបាទ ចាំតែឈ្មោះតែយើងអត់បានឃើញមុខគាត់ណា។

ក៖ បាទចុះតាវិញអត់ចាំទេ?

ខ៖ តា តាគាត់ឈ្មោះតាស្រស់ ស្រស់ហាងនោះបាទ។

ក៖ តាស្រស់ យាយលឹមណឹងខាងម្តាយ?

ខ៖ បាទ។

ក៖ ចុះខាងឪពុកវិញពូ?

ខ៖ ឈ្មោះតាកោយ តាកោយ យយាហេង។

ក៖ ចុះកាលកើតមកណឹងទាន់ពួកគាត់ទេពូនែ?

ខ៖ បាទខ្ញុំអត់ទាន់។

ក៖ បាទ ចុះលោកពូមានបងប្អូន ឬក៏សាច់ញាតិដែលរស់់នៅក្រៅប្រទេសអត់ទេលោកពូ?

ខ៖ អត់មានទេប្អូន អត់មានព្រោះម៉ែឪខ្ញុំគាត់អោបក្រសោបកូនចៅមិនឲ្យរបេះទេ។

ក៖ ចុះបន្ទាប់ពីបែកមកពីប៉ុល ពតវិញណឹងពូអត់មានលឺដំណឹងថាមានគេជ្រួលច្របល់ទៅខាងជាយដែន ថៃអីទេពូ?

ខ៖ បាទ កាលនោះមានតើ មានខ្លះទៅក៏គេមកយកទៅណា គេមកយកទៅថៃទៅជាយដែនមានបងប្អូនអីទៅគេយកទៅខាងប្រទេសក្រៅអី ប៉ុន្តែសម្រាប់រូបខ្ញុំមានបងជីដូនមួយខ្ញុំមួយចែហ៊ុំ គាត់មកបបួលទៅដែរតែម៉ែខ្ញុំគាត់អត់ទៅ បងជីដូនមួយខ្ញុំណឹងម្តាយគាត់ណឹងអ៊ុំខ្ញុំណឹងគាត់ហាចខ្ញុំណឹងគាត់ស្រីគាត់បានប្តីថៃ បានរួចទៅក៏បងខ្ញុំមកយក មកយកទៅម៉ែខ្ញុំគាត់អត់ទៅ ទៅក៏បែកទៅបងខ្ញុំក៏គាត់អត់ទៅវិញដែរ គាត់មកនៅនិងអាងក្រពើយើងនេះបានប្តី មកនៅនិងអាងក្រពើនេះដល់ឆ្នាំប៉ុន្មានទេ៨៣ចេះឯង ខ្ញុំមកលេងនិងគាត់ម៉ែខ្ញុំមកលេង មកលេងនិងអាក្រពើណឹងឯងគាត់បានប្តីឈ្មោះគាត់អ្នកផល ទៅក៏មកលេងបានម្តងណឹងឯងតាំងពីណឹងទៅបាត់សូន្យមិនដឹងថាគាត់ទៅដល់ណាដល់ណីទេ។

ក៖ ចុះលោកពូមានមិត្តភិក្តដែលស្និតស្នាលធំធាត់មកជាមួយគ្នាតាំងពីក្មេងដល់ឥឡូវមានទេពូ?

ខ៖ មាន មានកាលដែលខ្ញុំធំៗហើយធ្វើទាហានធ្វើអីណាបាទ។

ក៖ ឈ្មោះអីដែរពូ?

ខ៖ មាននៅខាងបាត់ដំបងនោះ អានោះឈ្មោះវាអាភឹន អានោះចិត្តបានណាស់តាំងពីធ្វើទាហានជុំគ្នារហូតមក អានេះ អាចេក អូ!ច្រើនណាស់រាប់មិនអស់ទេបាទដែលយើងធ្វើទាហាន។

ក៖ ចុះសព្វថ្ងៃណឹងពួកគាត់នៅឯណាដែរពូ?

ខ៖ ពួកវានៅខាងបាត់ដំបងសព្វថ្ងៃណឹងមិនដឹងជាគេទៅខាងណាទៀតប៉ុន្តែកាលប៉ុន្មានឆ្នាំមុនសួរបងថ្លៃខ្ញុំថា វានៅបាត់ដំបងណឹងឯងតែវាបានប្រពន្ធបានកូនអីហើយ។

ក៖ ចុះពូមានអនុស្សាវរីយ៍អ្វីខ្លះដែរជាមួយពួកគាត់កាលណឹង?

ខ៖ បាន មានអាយើងធ្វើទាហានទៅហើយ យើងរស់នៅជុំគ្នាស្រលាញ់រាប់អានគ្នា ដូចថាយើងទៅចឹងយើងចេះជួយទុក្ខធុរៈគ្នា បាទពេលអាសន្នអីចឹងទៅចេះចល័តជួយគ្នាឲ្យយោបល់គ្នាទៅវិញទៅមកបាទ វាមានអាការនឹករលឹកគ្នាត្រង់ណឹងឯង ពេលបារីចឹងទៅមានអាជក់១ដើម៣នាក់ក៏មានព្រោះយើងវាអត់ បាទកាលនៅទាហាន មិនដូចគេសព្វថ្ងៃគេសម្បូរបែប។

ក៖ បាទលោកពូ ចុះភរិយារបស់លោកពូមានឈ្មោះអ្វីដែរលោកពូ?

ខ៖ ឈ្មោះវី លឿត។

ក៖ វិ លឿត?

ខ៖ បាទ។

ក៖ ចុះលោកពូបានរៀបអាពាហ៍ពិពាហ៍នៅឆ្នាំណាដែរលោកពូ?

ខ៖ ខ្ញុំបានមើលវាប៉ុន្មានឆ្នាំហើយជិត២០ឆ្នាំហើយមកដល់សព្វថ្ងៃនោះប្រហែលជា ១៨ឆ្នាំ ១៩ឆ្នាំហើយ បើកូនខ្ញុំអានោះវាឆ្នាំមរមី មរមីបើវានៅ១៨ ១៩ហើយ។

ក៖ ចុះអាពាហ៍ពិពាហ៍ណឹងត្រូវបានរៀបចំឡើងដោយឪពុកម្តាយ ឬក៏រៀបចំឡើងដោយចិត្តខ្លួនឯងដែរពូ?

ខ៖ អត់ទេឪពុកម្តាយខ្ញុំងាប់អស់ហើយបានចិត្តនិងចិត្តខ្លួនឯង។

ក៖ កាលណឹងស្គាល់គ្នា បានគ្នាដោយរបៀបណាដែរលោកពូ? នៅឯណាដែរ?

ខ៖ នៅយើងពាក់កន្ទេលនោះ រួចទៅខ្ញុំទៅរកឯពាក់កន្ទេលណឹងឯង ទៅរកពាក់កន្ទេលទៅក៏ឃើញគ្នាទៅក៏ទំនាក់ទំនងគ្នាទៅក៏បានគ្នានៅនោះហើយ តាគេណឹងប្រធានភូមិ ប្រធានភូមិពាក់កន្ទេលណឹងឯង។

ក៖ បាទពូ ចុះកាលណឹងម៉េចចាប់អារម្មណ៍ស្រលាញ់គាត់ដែរ ម៉េចក៏មិនស្រលាញ់អ្នកផ្សេងចឹងណា?

ខ៖ ទេ ស្រលាញ់ច្រើនដល់ពេលអានេះវាទំនាយទំនាក់ដែលយើងត្រូវបានក៏និយាយទៅក៏បានគ្នាបណ្តោយទៅ អាអ្នកយើងស្រលាញ់យកពិតប្រាកដអត់ ដល់យើងបានគ្នាទៅក៏មានអនុស្សាវរីយ៍កម្សត់កម្រក៏ជាប់គ្នាដល់សព្វថ្ងៃ កុំឲ្យតែនឹកឃើញចឹងនោះ អូ!តាមសព្វថ្ងៃនោះដាក់ទៅបាត់ហើយ ខូចវាល្អស្លូត ខូចតែវាផឹក ផឹកក៏វាមិនដែលរករឿងអីដែរតែយើងខ្លាចវាឈឺ សព្វថ្ងៃតែ៤០០ ៥០០ ១០០០នោះស្រវឹងបាត់ហើយតែអត់ដែលចេះទៅញាតិសន្តានណាអត់មានអ្នកណាស្អប់វាមួយទេ មិនដែលទៅឈ្លោះនិងញាតិណាបងប្អូនណាជេរប្រចោរឯណាធ្វើម៉េចធ្វើទៅអត់និយាយអង្គុយទល់ភ្លឺ។

ក៖ បាទលោកពូ តាំងពីក្មេងមកដល់ទល់ពេលនេះតើលោកពូធ្លាប់ប្រកបការងារអ្វីខ្លះដែរដើម្បីចិញ្ចឹមជីវិតនិងកូនចៅដែរពូ?

ខ៖ បាទខ្ញុំវាគ្មានអីទេក្មួយអើយក្រៅពីជួនកាលទៅយើងអត់ចេះទៅគេមកជួលទៅ ដាក់លប ពីដើមដាក់លប និយាយរួមថាអារកខ្លួនឯងរាយមោងចងសន្ទូចផងអីទៅ ជួលគេផងអីផងទៅធ្វើម៉េចឲ្យតែរស់ដូចតែសព្វថ្ងៃណឹង ថ្ងៃណានឹកឃើញទៅមិនរួចក៏ទៅរាយមោងទៅ ផុតពីរាយមោងមកឃើញគេសែងបានក៏ហក់ទៅសែងនិងគេទៅ ឈឺទៅចេះឯងឈប់៦ ៧ថ្ងៃ។

ក៖ បាទលោកពូ ចុះលោកពូអត់មានធ្លាប់ប្រកបអាជីវកម្មលក្ខណៈគ្រួសារ ដូចជាចិញ្ចឹមគោ ចិញ្ចឹមជ្រូ ចិញ្ចឹមមាន់អីធ្លាប់ទេ?

ខ៖ អត់ទេក្មួយអើយបានតែមួយចិញ្ចឹមមាន់ចឹងឯង ចិញ្ចឹមមាន់បាន៤ ៥ ៤ ១០ចេះក៏មិនដែលបានស៊ីខ្លួនឯងទេចោរលួចអស់ៗ ចិញ្ចឹមទៅវាឃើញស្អាតទៅមិនហា៊នស៊ីស្រលាញ់ ហើយទៅគេយកស៊ីអស់។

ក៖ បាទពូ អញ្ចឹងតាំងពីក្មេងមកដល់ពេលនេះតើជីវិតពូមានការផ្លាស់ប្តូរអ្វីខ្លះដែរពូ?

ខ៖ ទេវាគ្រាន់ជាពីដើមដែរដូចថាទើបតែខ្ញុំរស់នៅនិងនេះធូរបានមួយកម្រិតប្រហែលជា៣ ៤ឆ្នាំនេះឯងបានហូបចុកអីដូចវាគ្រាន់ណា បាទមិនសូវជាខ្វះខាតមុខក្រោយ ប្រហែល៣ ៤ ៥ឆ្នាំនេះបើពីដើមយើងរកបានមែនតែត្រីវាថោក ហើយសព្វថ្ងៃយើងរកបានត្រីវាថ្លៃរកបានតិចត្រីវាថ្លៃ ហើយអង្ករស្អីៗលុយនិយាយរួមទៅរកស្រួលបណ្តោយ។

ក៖ ចុះកាលពីនៅក្មេងពូធ្លាប់មានក្តីស្រម៉ៃថាធំឡើងចង់ធ្វើអ្វីទេពូ?

ខ៖ និយាយពីរឿងសម័យមិនលំបាកទេក្មួយរៀបមិនអស់ ចង់តែចេះចង់តែដឹងចង់តែមានចង់តែបាន មិនដឹងថាគិតថាធ្វើអ្វីមួយវាមិនបានយើងរៀនវាកម្រិតវប្បធម៌វាតូចទាបទៅ។

ក៖ ចុះចង់ធ្វើអ្វីដែរពូកាលណឹង?

ខ៖ កាលនោះ កាលនោះនិយាយរួមទៅមិនចង់ធ្វើអ្វីទេក្មួយ ចង់ឲ្យតែបានមានឃើញគេមានចង់ឲ្យតែមាន មិនមែនអារម្មណ៍របស់យើងថាអញចង់ទៅធ្វើគ្រូបង្រៀន ចង់ទៅធ្វើស្អីមួយអត់មានអារម្មណ៍ សូម្បីតែខ្ញុំធ្វើទាហានក៏ខ្ញុំអត់ដែលគិតប្រាថ្នាថាអត់ចង់បានសិក្តពាក់អីចេះចុះ ខ្ញុំអត់ដែលប្រាថ្នាទេ ខ្ញុំបានឡើងសិក្ត១ គេឲ្យគេដកខ្លួនយើងទៅរៀនខ្លួនយើង បានមករៀនខ្លួនយើងនៅបាត់ដំបង សាលាតំបន់៤បាត់ដំបង មករៀន២ខែកន្លះទៅវិញក៏គេតម្លើងបានអនុគ អនុគកាលនោះវាសិក្ត១ប្រធានគគេសិក្ត២ តែកាលនោះអត់ទាន់មានសិក្តពាក់ទេគេសម្គាល់នៅលើកាំភ្លើងខ្លី។

ក៖ បាទលោកពូ ចុះមកដល់ពេលនេះលោកពូមានការសោកស្តាយអ្វីខ្លះដែរពូចឹងក្នុងជីវិត?

ខ៖ រឿងសោកស្តាយនោះសោកស្តាយតែថាដែលយើងវាអត់ប្រាក់ខែស៊ី ខំតស៊ូយូរណាស់ហើយ បានសោកស្តាយតែប៉ុណ្ណឹងឯង ដែលយើងវាខំលះបង់ជីវិតចង់ងាប់ចង់រស់តែវាអត់ប្រយោជន៍ទៅវិញ។

ក៖ បាទពូ ចឹងទាក់ទងជាមួយចំណង់ចំណូលចិត្តពូម្តង ពូចូលចិត្តពិសារម្ហូបណាជាងគេដែរពូ? ចំណូលជាងគេម៉ងណា?

ខ៖ មិនដឹងថាម្ហូបអីទេក្មួយអើយសព្វថ្ងៃ វាមិនដូចពីក្មេងសព្វថ្ងៃឃ្លានអានេះទៅក៏ត្រូវហូបក៏ហូបទៅអត់ទៀងទាត់ តែគ្រាន់តែថាបើសិនណាម្ហូបបើមានទឹកសម្លរខ្ញុំចូលចិត្តបាទ អារឿងគ្រាមក្រោះអីមិនសូវទេ បានយូរៗម្តងអី។

ក៖ ចុះលោកពូជាអ្នកចូលចិត្តស្តាប់ចម្រៀងទេពូកាលពីក្មេងអីដល់ឥឡូវ?

ខ៖ ចូលចិត្តណាស់ខ្ញុំរហូតដល់សព្វថ្ងៃក៏ខ្ញុំនៅតែចូលចិត្ត តែសព្វថ្ងៃច្រៀងវាអត់កើតអីទៅវាចេះតែបំភ្លេចអស់ខ្លះ នេះបទចេះៗអីច្រៀងមិនបាច់មើលទេសុទ្ធតែខ្ញុំចេះអស់ ចូលចិត្តដល់សព្វថ្ងៃទៅឈឺករខ្ញុំខ្ជិលច្រៀងខ្ជិលអី។

ក៖ ចុះកាលណឹងចូលចិត្តតាចម្រៀងណាដែរពូ?

ខ៖ និយាយទៅខ្ញុំចូលចិត្តតែសម្លេងយើងពីដើមៗបាទ ដល់សព្វថ្ងៃចូលចិត្តដែរ តែភ្លេចឈ្មោះគេដូចថាណយ វ៉ានណេត ដូចឈឿន ឧត្តម ដូចខេមរៈ សិរិមន្តអីក៏គេច្រៀងពិរោះៗដែរ ចូលចិត្តច្រើនបើនិយាយរួមទៅថាឲ្យតែសង់ទីម៉ង បទញាក់កន្ទ្រាក់អីឲ្យតែវាមានន័យ ឲ្យមានន័យខ្ញុំចូលចិត្តស្តាប់បាទ បទខ្លះពិរោះមែនន័យមែន តែន័យវាដូចរកខ្យល់អត់ឃើញ វារកអត្ថន័យអត់ឃើញ។

ក៖ បាទពូ ចុះកាលនៅកម្លោះអីពេលចូលឆ្នាំអីពូទៅលេងល្បែងប្រជាប្រិយអ្វីខ្លះដែរតាមវត្តពូ?

ខ៖ ទៅលេងឈូង លេងអង្គុញ លេងទាញព្រាត់អី លេងលាក់កន្សែងលេងអីទៅ គប់អង្រែគប់អីទៅជាមួយស្រីៗ។

ក៖ ចឹងមកដល់សព្វថ្ងៃនេះពូមានកូន និងចៅប៉ុន្មាននាក់ដែរលោកពូ?

ខ៖ ខ្ញុំមានកូនមួយតែងាប់ កើតបានប៉ុន្មាន៧ ៨ថ្ងៃក៏ងាប់ ដល់ខ្ញុំវអាយុ៤០ជាងទៅក៏ណាមួយជីវភាពវាក្រផង ហើយខ្ញុំខ្ជិលលឺកាលនោះគេថាគេចងមេជីវិតអីគ្រៀវណឹង ទៅក៏ខ្ញុំទៅចងនិងគេទៅក៏អត់កូនដល់សព្វថ្ងៃ បាទបានកូនតែ១ប៉ុណ្ណោះឯងងាប់ ហើយក៏មិនក្មួយនោះគេឲ្យកូនមកមួយចិញ្ចឹមខូចដល់កំណត់បណ្តោយ។

ក៖ បាទពូ អញ្ចឹងមកដល់ចុងបញ្ចប់នេះតើលោកពូមានអ្វីចង់ផ្តាំផ្ញើទៅកាន់កូនចៅជំនាន់ក្រោយរបស់លោកពូ ឬក៏ទូន្មានអ្វីទៅកាន់ពូកគេ? តើពួកគេគួរតែរស់នៅបែបណា ឬក៏ធ្វើជាមនុស្សបែបណាក្នុងសង្គមដែរពូ?

ខ៖ បានសូមឲ្យកូនក្មួយៗ ប្អូនៗក្រោយជំនាន់ក្រោយកូនក្មួយជំនាន់ក្រោយសូមឲ្យធ្វើជាក្មេងល្អបាទ កុំភ្លើនភ្លើតនិងសង្គមដែលគេស្អប់ខ្ជើមបាទសុំតែប៉ុណ្ណឹងបាទ។

ក៖ បាទចឹងសូមអរគុណដល់ពូដែលបានចំណាយពេលវេលាសម្ភាន៍ជាមួយខ្ញុំពូណា ចឹងសូមជូនពរឲ្យពូមានសុខភាពល្អ មានសំណាងល្អ និងមានសុភមង្គលក្នុងក្រុមគ្រួសារពូណា។

ខ៖ បាទ សាធុ សាធុ បាទ។